इंटरनेट पर मैथिली साहित्कार सबहक जीवन आ कृतित्व पर विवरणात्मक लेख प्रायः अनुपलब्ध अछि। पाठक, शोधार्थी आ विद्यार्थी सबहक लेल ई स्थिति बहुत असुविधाजनक अछि । भीमनाथ झाक कृति 'परिचायिका' एहि दिसा मे नीक मदति क' सकैत अछि। 'मैथिली मंडन' समय समय पर हुनक एहि कृति सँ साहित्यकार लोकनिक परिचय प्रस्तुत करबाक प्रयास करत। एकरा 'परिचायिका' श्रृंखलाक अन्तर्गत प्रस्तुत कएल जायत।
 ध्यान राखी जे 'परिचायिका' मूलतः सूचनात्मक लेख सबहक संकलन थिक। इहो ध्यान राखी जे एकर तथ्यक संगहि दृष्टिकोण केँ अंतिम नहि मानल जा सकैछ। अपन मत सुनिश्चित करबा लेल आनो स्रोत सबहक मदति लेबाक चाही। 'मैथिली मंडन' पर कयल जा रहल प्रस्तुति त्रुटिहीन होइ, एहि बातक ध्यान राखल जाइत छैक, मुदा प्रामाणिक आ त्रुटिहीन संदर्भक रूपमे मूल किताबेक उपयोग कएल जेबाक चाही।
 एहि किताबसँ कोनो सामग्री केँ प्रस्तुत करैत 'मैथिली मंडन'क एहि सँ सहमत भेनय अनिवार्य नहि अछि। एकर प्रस्तुति क पाछाँ विशुद्ध रूपें अकादमिक खगता केँ पूरा करबाक भावना अछि। एहि मे अपन व्यावसायिक हित साधब वा किनको व्यावसायिक अहित करबाक कोनो दुर्भावना निहित नहि अछि । एहि प्रस्तुतिक लेल लेखकसँ अनुमति लेल गेल छैक, तथापि कोनो सम्बद्ध पक्षकेँ जँ कोनो तरह तरहक आपत्ति होइन्ह, तँ ओकर निपटारा 'मैथिली मंडन'क प्राथमिकता होयत।
 एतय 'परिचायिका' सँ उमापति उपाध्याय आ हुनक कृतित्व पर केन्द्रित आलेख अक्षरशः प्रस्तुत कएल जा रहल अछि।
 उमापति उपाध्याय मैथिली साहित्यमे कविसँ बेसी नाटककारक रूपमे विख्यात छथि । हिनक दू गोट उपाधि प्रसिद्ध अछि- 'कविपण्डितमुख्य' आओर 'सुमति' । प्रथम उपाधिसँ ई द्योतित होइछ जे ई कवि आ पण्डितमे मुख्य छलाह, अर्थात अग्रगण्य कवियो छलाह, मान्य विद्वानो । दोसर उपाधि हिनक शिष्टता, सौजन्य आ सामाजिक मान्यताक परिचायक छल । ई कोइलख (मधुवनी) गामक निवासी छलाह ।
 हिनक कविताक पोथी कोनो उपलब्ध नहि अछि । उपलब्ध अछि एकमात्र कृति, से थिक नाटक, जकरा कीर्तनिया नाटक कहल जाइछ, नाम थिक ओकर 'पारिजात-हरण' । पारिजात-हरणक गद्य-पद्य संस्कृत आ प्राकृतमे अछि, बीच-बीचमे गीत अछि मैथिलीमे, जकर संख्या एकैस अछि ।
 पारिजात-हरण- ई उमापतिक एकमात्र उपलब्ध लघुकाय नाटक थिक, जाहिमे एकैस गोट मैथिली गीत, उनैस गोट संस्कृत-श्लोक तथा संवाद संस्कृत ओ प्राकृतमे अछि । मैथिली-गीत आ संस्कृत-श्लोक पाण्डित्यपूर्ण तँअछिए जे कविक विलक्षण सर्जनात्मक प्रतिभासँ मंडित सेहो अछि । एकर "कथानक हरिवंशपुराणक 124-35 अध्यायक आधार पर अछि, भागवत (10 स्कं. उत्त. ) मे सेहो एहि अंशक कथासूत्र भेटैछ । पौराणिक घटनामे जत' इन्द्रक संग प्रद्युम्न युद्धमे जाइत छथि तत' नाटकमे कृष्णक संग अर्जुन दैत छथि । " डॉ. जयकान्त मिश्र कीर्तनियाँ नाटक मध्य एकर बड़ महत्वपूर्ण स्थान देने छथि ।
 एकर कथावस्तु अत्यंत छोट अछि ।
 नारद स्वर्गसँ पारिजात नामक फूल आनि कृष्णकेँ उपहार दैत छथि । ओ रुक्मिणी केँ द' दैत छथिन । एहिपर छोटकी महारानी सत्यभामा कुपित भ' जाइत छथिन । हुनक प्रेमक वशीभूत श्रीकृष्ण स्वर्ग जाक' इन्द्रसँ युद्ध क', पारिजात वृक्षक क' हरण क' आनि सत्यभामाकेँ अर्पित करैत छथिन । बस कथानक एतबे टा अछि । सम्पूर्ण नाटकमे एकरे पल्लवित कयल गेल अछि ।
 मोटामोटी पढ़ला उत्तर यद्यपि ई वीररस-प्रधान नाटक बुझना जाइछ, किन्तु कथानकक मूल भावना पर दृष्टिपात कयने स्पष्ट भ जाइछ जे ई श्रृंगाररस- प्रधान नाटक थिक ।
 एहि गीतसभपर दृष्टिपात कयलासँ ज्ञात होइछ जे "उमापति काव्य भाव ओ भाषा दुहूमे पाण्डित्यपूर्ण अछि । रचनाशैलीमे विद्यापतिक अनुकरण रहितहुँ, विद्यापतिक भाषामे जे सरलता अछि, अथवा ओहिमे जे भावनाक उद्दाम प्रवाह अछि तकर निर्वाह उमापति नहि क' सकलाह अछि । " यैह कारण थिक जे विद्यापतिक पद जत' सकल-सा धारणक जीहपर विराजमान अछि, तत' उमापतिक पद पण्डितेक मण्डलीमे घुरियाक' रहि गेल अछि ।
 उमापतिक गीत भनहि जनसाधारणक बीच लोकप्रिय नहि रहओ, किन्तु विद्वान रसिक मण्डलीक बीच रसक बरिसाते आनि दैछ । विरहिणी नायिकाक वियोगव्यथाक एहन सूक्ष्म विश्लेषण साहित्यमे तकलहुँ भेटत वा नहि । सामान्य अवस्थामे जैह वस्तु उद्दीपनक साधन बनैछ, सैह सभ विरहिणीक लेल अरुचिकरे नहि अपितु प्राण-घातक भ' गेल अछि । नायिकाक ओहन अवस्थाक कौशल-पूर्वक वर्णन क' दूती नायकक सुपुरुषत्व केँ चुनौती दैछ ।
 कि कहब माधव तनिक विशेषे । अपनहुँ तन धनि पाव कलेशे ।
 अपनुक आनन आरसि हेरी । चानक भरम काँप कत बेरी ।
 भरमहु निय कर उरपर आनी । परसे तरस सरसीरूह जानी ।
 चिकुर-निकर निय नयन निहारी । जलधर जाल जानि हिय हारी ।
 अपन वचन पिक-रव अनुमाने । हरि हरि तेहु परि तेजय पराने ।
 माधव आबहु करिअ समधाने । सुपुरूष निठुर न रहए निदाने ।
 सुमति उमापति भन परमाने । माहेसरी देइ हिन्दूपति जाने ।
 पारिजातहरणक अतिरिक्तो उमापतिक किछु मैथिली-पद प्राप्त अछि, सेहो काव्यकलाक दृष्टिएँ महत्वपूर्ण अछि । 